A BIZOTTSÁG 606/2005/EK RENDELETE
(2005. április 19.)
a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK tanácsi rendeletben meghatározott egységes támogatási rendszer végrehajtására vonatkozó részletes szabályok megállapításáról szóló 795/2004/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendeletek módosításáról szóló, 2003. szeptember 29-i 1782/2003/EK tanácsi rendeletre (1) és különösen annak 51. cikke b) pontjának második albekezdésére és 145. cikke c) és d) pontjára,
mivel:
(1)
A 795/2004/EK bizottsági rendelet (2) 2005-től bevezeti az egységes támogatási rendszer végrehajtására vonatkozó szabályokat. A rendszer nemzeti szinten történő igazgatási és operatív végrehajtásának tapasztalatai azt mutatták, hogy bizonyos tekintetben további részletes szabályokra van szükség, másrészről a meglévő szabályokat világosabban kell megfogalmazni, és ki kell igazítani.
(2)
A 795/2004/EK rendelet 24. cikkének (2) bekezdése rendelkezik arról, hogy a tagállamok az 1782/2003/EK rendelet 44. cikkének (3) bekezdésében említett 10 hónapos időszak kezdetét vagy minden egyes egyéni mezőgazdasági termelő esetében megállapítják egy - az egységes támogatási rendszerben való részvétel iránti kérelem benyújtása szerinti évet megelőző naptári év szeptember 1. és a következő naptári év április 30. közötti - rögzítendő időszakon belüli egyedi időpontban, vagy a rögzített időszakon belül a mezőgazdasági termelő belátására bízzák a megállapítást. Helyénvaló a mezőgazdasági termelőnek minden egyes parcella szintjén a 10 hónapos időszak kezdetének megállapítására vonatkozóan nagyobb rugalmasságot engedélyezni, amennyiben ezt egyedi mezőgazdasági körülmények igazolják.
(3)
A 864/2004/EK tanácsi rendelettel (3) módosított és a 394/2005/EK rendelet alapján 2005. január 1-jétől alkalmazandó 1782/2003/EK rendelet 51. cikke engedélyezi, hogy a tagállamok a támogatható hektárszámon lehetővé tegyék a másodvetésű növénykultúrák művelését egy, minden év augusztus 15-én kezdődő, legfeljebb három hónapos időszakban. Helyénvaló ezen időpont előbbre hozása, hogy az időszakos zöldségtermesztést lehetővé tegyék azon régiók tekintetében, amelyekben - az érintett tagállamoknak a Bizottsághoz továbbított közleménye alapján - a gabonát éghajlati okokból rendszerint korábban takarítják be.
(4)
A 795/2004/EK rendeletet ezért ennek megfelelően módosítani kell.
(5)
Mivel a 795/2004/EK rendeletet 2005. január 1-jétől kell alkalmazni, helyénvaló az e rendeletben előírt rendelkezéseket visszamenőleges hatállyal ezen időponttól alkalmazni.
(6)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
A 795/2004/EK rendelet a következőképpen módosul:
1.
A 24. cikk (2) bekezdése a következő albekezdéssel egészül ki:
„Azonban ha egyedi mezőgazdasági feltételek ezt igazolják, a tagállamok engedélyezhetik a mezőgazdasági termelőknek, hogy az első albekezdésben említett rögzített időszakon belül két különböző időpontot állapítsanak meg a 10 hónapos időszak kezdetére a mezőgazdasági üzemeik tekintetében. Azon mezőgazdasági termelőknek, akik élnek ezzel a lehetősséggel, választásukat meg kell jelölniük az egységes kérelemben minden egyes parcella tekintetében a 796/2004/EK rendelet 12. cikkével összhangban általuk benyújtandó adatokhoz kiegészítésképpen.”
2.
A következő 28a. cikkel egészül ki:
„28a. cikk
Az 1782/2003/EK rendelet 51. cikkének b) pontjában említett három hónapos időszak
A mellékletben felsorolt tagállamok felhatalmazást kapnak, hogy a támogatható hektárszámon lehetővé tegyék másodvetésű növénykultúrák művelését egy, minden évben a mellékletben az egyes tagállamok esetében megállapított időponttól kezdődő, legfeljebb három hónapos időszakban.”
3.
Az e rendelet mellékletében szereplő melléklettel egészül ki.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2005. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. április 19-én.